钦定古今图书集成/明伦汇编/官常典/第275卷 > 汪叡
## 钦定古今图书集成/明伦汇编/官常典/第275卷 > 汪叡

按《明外史刘三吾传》：“汪叡，字仲鲁，婺源人。元末，与弟
同集义旅，保乡邑，助复饶州，授浮梁州同知，不受。同
为元帅，守婺源。胡大海克休宁，叡兄弟来附，设星源
翼分院于婺源，以同为院判。叡归田里。庚子秋，同将
兵争鄱阳，不克，弃妻孥，亡之浙西。幕府疑之，檄叡入
应天为质。己闻同为张士诚所杀，授叡安庆税令。未”
几，征参赞川蜀军事，以喘辞归。洪武十七年复召见，
命侍讲筵。进讲《西伯戡黎》篇，授左春坊左司直。尝命
续《薰风南来》诗及他应制，皆称旨。请春夏停决死罪，
体天地生物之仁，从之。逾年疾作，请假归。叡敦实简
静，不妄言笑。及进讲两宫，遇事辄言。帝尝以善人呼
之，官安庆时，入奏事。楚寇陷城，妻程负幼子淮窜山
中，度难，两全弃之，仆后至，得幼子，草间无恙，寄乳村
媪。逾旬，子母复聚。